DA skepties oor Eskom se nuwe planne | Maroela Media
DA skepties oor Eskom se nuwe planne
André de Ruyter, uitvoerende hoof van Eskom se aankondigings vandag dui op die ware doodspiraal waarin die kragvoorsiener hom bevind.
"De Ruyter het vandag 'n plan aangekondig om die ligte af te hou en selfs meer intensiewe beurtkrag beloof," het Ghaleb Cachalia, die DA se woordvoerder oor openbare ondernemings, Vrydag gesê.
Die Eskom-raad het vroeër vandag 'n nege-punt-plan goedgekeur om die entiteit se kragopwekkingsvermoë te verbeter en 'n stabiele kragnetwerk te verseker. Om dié plan in werking te stel, sal egter beteken dat Suid-Afrika vir die volgende 18 maande steeds beurtkrag ervaar.
De Ruyter en Jan Oberholzer, Eskom-bedryfshoof, het 'n kwartaallikse oorsig oor die kragnetwerk gegee.
"Die onbeplande verlies aan krag was verlede jaar hoër as verwag en tussen September en Desember 2019 het Suid-Afrika 21 dae van beurtkrag ervaar, insluitend fase ses op 9 Desember," het Oberholzer gesê.
"In dié tyd is beplande opknapping ook geraak, met die gevolg dat die stelsels vir die volgende 18 maande kwesbaar sal wees, met 'n hoë waarskynlikheid vir beurtkrag in hierdie tyd".
Cachalia sê Eskom het in 2015 ook 'n sogenaamde instandhoudingsfees aangekondig wat op niks uitgeloop het nie. "Watter tasbare versekering het ons dat ondoeltreffendheid, korrupsie en politieke inmenging nie nou ook 'n uitwerking op die planne gaan hê nie?"
Hy sê die land kan nie langer op Eskom staatmaak nie en dat die land dringend energiesekerheid nodig het. Volgens die DA is die enigste manier om dit reg te kry deur middel van alternatiewe energieopwekkingsopsies.
Die amptelike opposisie sê onafhanklike kragverskaffers moet dringend 'n groter rol begin speel, Eskom moet ontbondel word en 'n gedeeltelike privatisering van die sukkelende kragvoorsiener moet ondersoek word.
"Die belangrikste is dat Suid-Afrikaners toegelaat en toegerus moet word om ander kragvoorsieningsopsies te kies – wat die ANC-regering sy beste doen om te verhoed," het Cachalia gesê.
Hy sê kontrakte moet meer deursigtig wees, terwyl daar weer met Eskom se aandeelhouers onderhandel moet word sodat die bestuur die vryheid het om verantwoordelike maatreëls in werking te stel.
"Dit is hoog tyd dat die mag om krag op te wek aan Suid-Afrikaners gegee word. De Ruyter se erkenning stuur 'n duidelike boodskap dat Eskom, onder die ANC-regering, nie in staat is om 'n veilige en bestendige kragnetwerk te verseker nie."
Cachalia sê Eskom steun deurlopend op dieselfde ou planne wat elke keer tot nóg duisternis lei. "Eskom het geen plan om die ligte aan te hou nie. Inteendeel, hy het 'n plan aangekondig om die ligte af te hou en ons vind dit onaanvaarbaar."
Die DA sê met meer as R400 miljard se skuld, gehawende infrastruktuur en 'n skeefgetrekte werksmag, is daar geen manier om dié sinkende skip te red nie.
beurtkrag DA Eskom Ghaleb Cachalia
Nege dood ná 'aanranding' in Roodepoort
maak die flippen plek toe, om nog 18 maande aan te sukkel is nie 'n oplossing nie, slegs "reverse"
skakel ek my heeltemal van die "grid" af dan moet ek nog betaal, ek vat niks van julle, wil niks van julle vat of weet nie, maar ek moet betaal, wat se snert is dit